KIRJALLINEN KYSYMYS E-3050/02

esittäjä(t): Bart Staes (Verts/ALE) komissiolle

(24. lokakuuta 2002)

Aihe: Epoksijohdannaisten käyttö viinin säilytyksessä

Komissio katsoo epoksijohdannaisten käytöstä elintarvikkeiden kanssa kosketuksiin joutuvissa materiaaleissa ja tarvikkeissa koskevassa direktiivissä 2002/16/EY(1), että epoksipropyylieetterin (BADGE) käytön turvallisuudesta on herännyt kysymyksiä. Koetulokset ovat osoittaneet, että näitä aineita ja niiden johdannaisia esiintyy elintarvikkeissa huomattavasti.

Johdanto-osan 11 kappaleessa komissio katsoo, että BADGE:n sekä BFDGE-eetterien käyttöä ja esiintymistä muovisissa materiaaleissa ja tarvikkeissa, pinnoitteissa vernissoissa, lakoissa, maaleissa yms. ja sideaineissa olisi säänneltävä yhteisön tasolla ihmisten terveyttä uhkaavien riskien ja tavaroiden vapaan liikkuvuuden esteiden välttämiseksi.

Näistä huolenaiheista huolimatta voidaan osoittaa, että yksi jäsenvaltio suhtautuu asiaan toisella tavalla. Italian terveysviranomaiset eivät mitä ilmeisemmin salli viinin säilyttämistä betonisäiliöissä, ellei niiden sisäpuolta ole käsitelty epoksilakalla. Huolimatta siitä, että puun ja terrakotan kanssa käytetty betoni on vanhin ja monien (esimerkiksi useiden hyvien ranskalaisen viininvalmistajien) mielestä paras tapa säilyttää viiniä, viranomaisten suhtautumisen vuoksi luonnonmukainen viininvalmistus ei ole Italiassa enää mahdollista. Luonnonmukaisen viljelyn valvontaelin Ecocert ei salli epoksilakan käyttöä.

Miten komissio suhtautuu siihen, että Italian terveysvalvontaviranomaiset velvoittavat viinintuottajia käyttämään viinisäiliöiden seinämissä mahdollisesti elintarvikkeiden kanssa kosketuksiin joutuvia myrkyllisiä materiaaleja (epoksilakkaa)?

Onko yhteisön lainsäädännössä olemassa yleistä viinin säilyttämistä ja erityisesti säilyttämisen vaihtoehtoisia muotoja koskevia säännöksiä, joissa tarkastellaan epoksijohdannaisten käyttöä betonisäiliöissä?

Osoittavatko Italian viranomaisten ja Ecocertin perustajan eroavat mielipiteet, että tarvitaan yhdenmukainen epoksijohdannaisten käyttöä koskeva eurooppalainen lainsäädäntö?

(1) EYVL L 51, 22.2.2002, s. 27.

Franz Fischlerin komission puolesta antamayhteinen vastauskirjallisiin kysymyksiin E-3050/02 ja E-3073/02

(6. joulukuuta 2002)

Viinisäiliöiden on oltava elintarvikkeiden kanssa kosketuksiin joutuvia materiaaleja ja tarvikkeita koskevan jäsenvaltioiden lainsäädännön lähentämisestä 21 päivänä joulukuuta 1988 annetun neuvoston direktiivin 89/109/ETY(1) yleisten vaatimusten mukaisia.

Direktiivin 2 artiklassa säädetään, ettei tarvikkeista niiden tavanomaisessa tai ennalta arvattavassa käytössä saa siirtyä elintarvikkeeseen niiden ainesosia siten, että siitä voisi:

- aiheutua vaaraa ihmisten terveydelle;

- seurata sopimattomalla tavalla elintarvikkeen koostumuksen muuttumista tai sen aistinvaraisten ominaisuuksien pilaantumista.

Tiettyjen epoksijohdannaisten, erityisesti BADGE-, BFDGE- ja NOGE-eetterien, käytöstä elintarvikkeiden kanssa kosketuksiin joutuvissa materiaaleissa ja tarvikkeissa säädetään epoksijohdannaisten käytöstä elintarvikkeiden kanssa kosketuksiin joutuvissa materiaaleissa ja tarvikkeissa 20 päivänä helmikuuta 2002 annetussa komission direktiivissä 2002/16/EY. Kuluttajien terveys on turvattu, mikäli epoksimuovien tuottajat noudattavat direktiivin 2002/16/EY säännöksiä.

Näin ollen komissio katsoo, että mitä tahansa materiaalia tai tarviketta, joka on näiden direktiivien mukainen, voidaan käyttää minkä tahansa ruoan säilyttämiseen, ja tämä koskee myös betonisäiliöitä.

Viinien ja rypäleen puristemehun kuvausta ja esittelyä koskevista yleisistä säännöistä 24 päivänä heinäkuuta 1989 annetun neuvoston asetuksen (ETY) N:o 2392/89(2) 37 artiklassa säädetään viinin ja viinituotteiden säilyttämistä koskevista vaatimuksista. Näissä vaatimuksissa ei tarkenneta säiliöiden sisäpuolten pinnoitteiden koostumusta tai pinnoitteissa käytettyjen materiaalien laatua. Muussakaan yhteisön lainsäädännössä ei ole olemassa tarkempia sääntöjä.

Italian viranomaisten ja Ecocertin eroavat mielipiteet eivät osoita, että tarvittaisiin uutta epoksijohdannaisten käyttöä koskevaa eurooppalaista lainsäädäntöä, sillä niiden käytöstä elintarvikkeiden kanssa kosketuksiin joutuvissa materiaaleissa ja tarvikkeissa säädetään yhteisön tasolla direktiivissä 2002/16/EY.

(1) EYVL L 40, 11.2.1989.

(2) EYVL L 232, 9.8.1989.